BHทุ่มพันล้านกวาดซื้อที่ดินสุขุมวิท
ชงบอร์ดลงทุนเคาะแผนลงทุน&#8216;หมอเสริฐ&#8217;เก็บBGH57ล้าน
26 ก.ย. 2555

ชงบอร์ดลงทุนเคาะแผนลงทุน‘หมอเสริฐ’เก็บBGH57ล้าน
โรงพยาบาลบำรุงราษฎร์ต่อยอดธุรกิจทุ่ม 1,053 ล้านบาท ซื้อที่ดิน 4 ไร่ ย่านสุขุมวิท ชงบอร์ดลงทุนพิจารณารูปแบบ
นพ.ชาญวิทย์ ตันติ์พิพัฒน์ รองประธานกรรมการ บริษัท โรงพยาบาลบำรุงราษฎร์ (BH) เปิดเผยว่า คณะกรรมการบริษัทมีมติให้เข้าซื้อหุ้นบริษัท รื่นมงคล ทั้งหมดจำนวน 34 ล้านหุ้น โดยใช้เงินลงทุนทั้งสิ้น 1,053.11 ล้านบาท ทำให้บริษัทได้ที่ดินตั้งอยู่บนถนนสุขุมวิท ซอย 1 ประมาณ 4 ไร่เศษ รวมถึงสิ่งปลูกสร้างต่างๆ ด้วย
แหล่งข่าวจาก BH กล่าวว่า การตัดสินใจซื้อหุ้นบริษัท รื่นมงคล ถือว่าเป็นเรื่องเร่งด่วนมาก และเป็นโอกาสที่ดีมาก เพราะบริษัทดังกล่าวครอบครองที่ดินในต้นถนนสุขุมวิท ซึ่งเป็นที่ดินแปลงใหญ่ที่หายากในใจกลางเมืองและยังเป็นทำเลที่ใกล้กับโรงพยาบาลบำรุงราษฎร์เดิมด้วย จึงทำให้บริษัทตัดสินใจซื้อทันที 
“หลังจากนี้บริษัทจะนำแผนการพัฒนาและแผนการลงทุนเสนอต่อคณะกรรมการลงทุนของบริษัท ว่าจะพัฒนาโครงการในลักษณะใดในที่ดินแปลงใหม่ และจะใช้เงินในการลงทุนเท่าไร เพราะยอมรับว่าการซื้อครั้งนี้เร่งด่วน จึงยังไม่มีแผนการลงทุน” แหล่งข่าวเปิดเผย
ด้านความเป็นไปได้ของโครงการการลงทุนก็น่าจะมีทั้งการทำเป็นแบล็กออฟฟิศ หรือการเพิ่มแผนกการให้บริการพิเศษ หรือทำอาคารจอดรถ หลังจากพื้นที่โรงพยาบาลเดิมค่อนข้างเต็มในช่วงเวลาเร่งด่วน
สำหรับผลดำเนินงานในงวดไตรมาส 3 เท่าที่เห็นตัวเลขในช่วงครึ่งไตรมาสถือว่าเป็นไปตามเป้าหมายของบริษัทที่วางไว้
สำหรับเงินทุนที่นำไปซื้อครั้งนี้ เป็นเงินสดจากการดำเนินงานและเงินจากการขายหุ้น บางกอกเชนฮอสปิทอล (KH) ในช่วงก่อนหน้าที่จะขายหุ้นจำนวน 498 ล้านหุ้น เป็นเงินรวม 4,563 ล้านบาท โดยยังมีกระแสเงินสดเหลืออีกหลายพันล้านบาท
บริษัทหลักทรัพย์ (บล.) ธนชาต แนะนำซื้อหุ้น BH ให้ราคาเหมาะสมที่ 90 บาท โดยประเมินว่าการเข้าซื้อหุ้นในรื่นมงคลแล้วได้ที่ดินมากว่า 4 ไร่นั้น จะสามารถรองรับการขยายกิจการในอนาคต เช่น คลินิกพิเศษ สำนักงาน และที่จอดรถ และที่ดินที่ได้มาอยู่ห่างจาก BH ปัจจุบันประมาณ 3040 เมตรเท่านั้น 
นอกจากนี้ BH สามารถลงทุนในโครงการนี้โดยใช้กระแสเงินสดจากการดำเนินงาน รวมไปถึงเงินสดที่ได้จากการขายหุ้นก่อนหน้านี้ รวมถึงการตัดสินใจขยายการลงทุนคราวนี้จะสนับสนุนกำไรให้เติบโตต่อเนื่องในระยะกลาง 
บล.ธนชาต ระบุว่า การซื้อที่ดินครั้งนี้นอกจาก BH จะได้รับประโยชน์แล้ว บริษัท กรุงเทพดุสิตเวชการ (BGH) ก็จะได้รับผลดีด้วย เพราะถือหุ้น BH อยู่ 23.3%
บล.เคจีไอ (ประเทศไทย) ยังคงให้น้ำหนักการลงทุนในหุ้นกลุ่มการแพทย์มากกว่าตลาด เพราะแนวโน้มของธุรกิจกลุ่มนี้ยังคงแข็งแกร่งอย่างมาก 
นอกจากนี้ การเปิดประชาคมอาเซียนปี 2558 เชื่อว่า BGH จะเป็นแกนนำในการเข้าซื้อกิจการ ล่าสุดหุ้น BH ปิดที่ 81.25 บาท เพิ่มขึ้น 2.50 บาท หรือ 3.17%
นพ.ปราเสริฐ ปราสาททองโอสถ รายงานว่า วันที่ 21 ก.ย.ที่ผ่านมา ได้ซื้อหุ้น BGH จำนวน 186,800 หุ้น ในราคาหุ้นละ 107 บาท และวันที่ 24 ก.ย. ซื้อเพิ่มอีกจำนวน 352,500 หุ้น ราคาหุ้นละ 106.61 บาท รวมเป็นเงินทั้งสิ้น 57.56 ล้านบาท